description: Лиляна Павлова иска от НС мандат за сключване на нови договори

title: От парламента зависело дали санирането продължава

maintext:
Народното събрание трябва да вземе решение за продължаване на националната програма за енергийна ефективност, тъй като правителството е в оставка. Това заяви министърът на регионалното развитие в оставка Лиляна Павлова. Тя обясни, че след достигането на лимита на програмата от 1 млрд. лв. правителството трябва да получи мандат от парламента.
Тя посочи, че е обезпечено изпълнението на 2000 сгради за следващата година, като над 440 са в реален процес на изпълнение.
„Предлагаме програмата да се увеличи с още 1 милиард лева. Това е най-мащабната социално-икономическа програма, защото създава заетост на малки и средни фирми, над 550 са участвали. Социалният ефект е безспорен, над 340 хиляди души реално са се възползвали от програмата. Ако удвоим ресурса, над 700 хиляди ще се възползват от програмата. Разходите за отопление ще спаднат с над 50%”, коментира Павлова.
Лиляна Павлова: Единият милиард лева за санирането е осигурен
С днешното решение на Министерския съвет обезпечаваме програмата 100-процентово, заяви министърът на благоустройството в оставка
Министърът в оставка допълни, че в момента програмата е насочена към панелните сгради, впоследствие ще се разшири и към другите многофамилни сгради, а в бъдеще да влязат и еднофамилните, за да се покрие целият сграден фонд в държавата.
"По показатели нашата държава е с най-ниска енергийна ефективност на сградния, жилищния фонд", коментира Павлова.
Програмата за саниране беше затворена за нови кандидатстващи дни след подаването на оставка от страна на кабинета „Борисов”. Обяснението беше, че ресурсът е изчерпан, а при неприет бюджет за следващата година няма как да се подписват договори.
Между двата тура на президентските избори, представители на ГЕРБ на няколко пъти заявяваха, че ако Цецка Цачева не стане държавен глава, санирането може да спре. Това им навлече критики, като даже лидерът на партията Бойко Борисов се разграничи от съпартийците си.


description: Огънят тръгнал от кухнята и обхванал горните етажи

title: Пожар в пакистански хотел взе над 10 жертви

maintext:
Най-малко 11 души загинаха при пожар в четиризвезден хотел в пакистанския град Карачи. Над 50 души са пострадалите.
Огънят тръгнал от кухнята на хотела и обхванал горните етажи.
Повечето жертви са починали от задушаване.
Причините за пожара все още се изясняват.
При множество сгради в Пакистан изискванията за противопожарна безопасност не са спазени, а местните огнеборците не са достатъчно добре екипирани, отбелязва Ройтерс.
Непълнолетни сред десетките жертви на пожара в Оукланд
Превърнатият в арт център склад се е превърнал в капан за тях
Междувременно броят на загиналите при пожара в нощен клуб в американския град Оукланд нарасна на 33. Спасителни екипи продължават да претърсват развалините на двуетажната сграда.
Според началника на противопожарната служба във фаталната нощ в дискотеката е имало между 50 и 100 души.

fasttext_language: bg


description: Европейската помощ за границата се оказала с около 50 млн. евро по-скромна от първоначално обявеното

title: Правителството е обещало на Брюксел да строи още бежански центрове

maintext:
Изграждането на три нови бежански центъра от отворен тип и трансформацията на един транзитен център са част от ангажиментите, поети от кабинета „Борисов” срещу получаването на европейска помощ за защита на границите. Това заяви в студиото на „Тази сутрин” избраната за вицепрезидент Илияна Йотова, като се позова на официален отговор на ЕК.
От позицията на Брюксел се разбира още, че обявените от премиера в оставка 160 млн. евро помощ всъщност не са 160, а 112, от които 10% са национално съфинансиране. По-голямата част от парите отиват за комуникационно оборудване и друга техника, но 19 млн. са специално за центровете.
За какво ще бъдат похарчени 160-те млн. евро, договорени от ЕС
С тях не могат да се строят огради по границата, подчертаха от Европейската комисия
„През цялото време се говореше, че се заиграваме със страховете на хората”, припомни Йотова и запита защо мястото и датата на откриване на обектите не е била една от темите на КСНС. Според нея има риск следващото правителство да се окаже в ситуация, в която страната е поела ангажименти, които не може да изпълни.
Според Илияна Йотова „във всеки момент може да се повтори Харманли” и е много важно да се изясни какви още са външнополитическите ангажименти, поети от правителството.
Тя допълни, че в медиите са се появили информации, че докато Консултативният съвет за национална сигурност е заседавал формално, в резиденции и в дома на премиера са се провеждали паралелни срещи с цел търсене на изход от политическата криза. Тя определи това като „задкулисие” и „договорки”, срещу които хората са гласували на 13 ноември.
Според Йотова нов кабинет в настоящия парламент ще бъде „агония”.
На въпрос дали е възможно в следващия парламент ГЕРБ и БСП да работят заедно, тя отговори отрицателно: „Няма правителство на десни и леви, което да не е в ущърб на едната партия и това да е било добре за държавата”. Избраната за вицепрезидент даде пример с Германия, където ХДС на Ангела Меркел при нова изборна победа вероятно ще е със Зелените, а не с ГСДП.
Илияна Йотова определи себе си като „ляв човек”, но беше категорична, че няма да е „проводник на партийни заповеди”. Тя описа ген. Румен Радев като „човек, който вдъхва сигурност в тази ужасно нестабилна обстановка, в която живеем” и даде заявка, че двамата ще покажат, че е възможно на „Дондуков” 2 да има работещ екип, а не постоянен конфликт или разпознаваем президент и невзрачен вицепрезидент.
Тя разкритикува решението на Росен Пленвелиев да „разтегли нещата” така, че само бюджетът да бъде приет, но не спести хубавите си думи за Маргарита Попова, с която вече е провела неформална среща.


description: На първо място е комедията Девет живота с участието на Кевин Спейси, Дженифър Гарднър и Кристофър Уокън

title: Критици определиха най-лошите филми за 2016 г.

maintext:
Докато Холивуд е в разгара на сезона на наградите и студията и журналистите възхваляват най-добрите филми за годината, сайтът "Метакритик" публикува филмите, събрали най-много отрицателни отзиви, съобщи Бизнес инсайдър.
Първото място в класацията е отредено на комедията "Девет живота" с участието на Кевин Спейси, Дженифър Гарднър и Кристофър Уокън. Сюжетът й разказва за бизнесмен, който няма време за семейството си. По стечение на обстоятелства магьосник затваря духа му в тялото на котка. Един от отзивите за продукцията е: "През 87-те мъчителни, безрадостни минути, филмът би могъл да накара и най-големия любител на котките да ги намрази."
Драмата "Денят на мама" с Джулия Робъртс в главната роля, е подгласник в класацията. Режисьорът Гари Маршал, познат с филми като "Денят на влюбените" и "Новогодишна нощ", обединява различни истории в сюжета с образа на майката. Един от критиците на филма пише: "Денят на майката" е кинематографичният еквивалент на това да разлееш горещо кафе върху майка си, докато й носиш изгорял тост за закуска в леглото."
Челната тройка на срамната класация допълва комедията "Ох, на дядо!", в която Зак Ефрон е в ролята на внук на разкрепостения си, жаден за приключения дядо, изигран от Робърт де Ниро. Отзивите от него са: "Ако "Ох, на дядо!" не е най-лошият филм за 2016 г., то ми предстои сериозна кинематографична агония в близко бъдеще".
Анимацията "Норм - полярният мечок" е определена като кинопродукция с "елементи от сценария, скалъпени от станали хитови наскоро анимационни филми". В една рецензия се казва, че би могло тя да бъде озаглавена "Щастливите миньони от мадагаскарската Ледена епоха".
Драмата "Море от дървета" на американския режисьор Гюс Ван Сант също има отредено място в топ 10 на класацията. В нейния сюжет американец пристига в Япония, за да приключи с живота си в прочутата гора на самоубийците. Той се запознава с местен човек, който има същите намерения, но и двамата преосмислят решенията си. "Дори и Матю Макконъхи не може да спаси сълзливата, аматьорска история, която се закопава все по-дълбоко, докато напредва", казва ревю на филма.
"Боговете на Египет" е епична - епична катастрофа!", гласи коментар на приключенския екшън, заел девета позиция в класацията за най-лош филм. Негов режисьор е Алекс Прояс, а Джерард Бътлър изпълнява една от главните роли. Актьорът е главно лице и в още една кинопродукция, попаднала в класацията под номер 14 - "Код: Лондон". Това е продължението на "Код: Олимп" и голяма част от него е снимана в България.
В списъка на най-лошите филми за годината попаднаха заглавия като биографичната кинопродукция за Нина Симон "Нина", адаптираният по компютърните игри "Уоркрафт", вторият филм от поредицата "Денят на независимостта: Нова заплаха", "Петата вълна", "Зулендър 2", "Ледена епоха: Големият сблъсък" и "Алиса в Огледалния свят".


title: Шестима задържани след убийството на руския посланик в Турция (ОБНОВЕНА)

maintext:
Tурските власти са арестували шестима души, свързани с 22-годишния нападател, който преди ден простреля руския посланик в Турция Андрей Карлов. По време на покушението той крещял "Не забравяйте Алепо, Не забравяйте Сирия". Задържаните са роднини на стрелеца, които живеят в западната провинция Айдън и неговият съквартирант в Анкара.
Разследването все още не може да установи дали нападателят е имал връзки с радикална ислямистка групировка.
Към момента следователите работят повече по версията за радикални ислямистки подбуди, отколкото за връзки с движението на гюленистите, които Турция обвинява за опита за преврат през юли.
Атентатор уби руския посланик в Турция (ОБНОВЕНА)
Андрей Карлов беше тежко прострелян от 22-годишен турчин, докато говореше на откриването на изложба
Международната общност заклейми показното убийство на дипломата. „След атаката, разговарях с господин Путин и двамата сме единодушни, че това е провокация. Руската страна поиска да се включи в разследването, като изпрати свой екип и ние се съгласихме”, коментира турският държавен глава Реджеп Тайип Ердоган.
„Този престъпен акт е провокация, която цели да срине нормализирането на отношенията между Русия и Турция и да провали мирния процес в Сирия, с активното участие на Русия, Турция и Иран. Отговорът може да бъде само един - да засилим борбата с тероризма”, категоричен беше Владимир Путин, президент на Русия.
Очевидецът на нападението Бахар Бакир, сподели, че нападателят е крещял: "Вие убивате цивилни в Сирия, няма да ви се размине." Извади пистолет и го насочи първо към посланика, след което към останалите хора в залата. Панически легнахме на земята. Видях как нападателят е насочил оръжието си към тавана, а посланика лежеше на земята, каза той.
В Москва се състоя планираната среща на външните министри и министрите на отбраната на Русия, Турция и Иран. Трите страни търсят политическо решение на конфликта в Сирия, като в същото време подготвят декларация за задълбочаване на военното си сътрудничество.
Убиецът на руския посланик в Турция е действащ спецполицай
Майката и сестрата на нападателя са задържани
Междувременно имаше и друг инцидент със стрелба в Турция. Въоръжен мъж откри огън пред сградата на американската мисия в Анкара, след което беше арестуван.
Кореспондентът на БНР и БТА Нахиде Дениз посочи, че покушението се счита за дълбока провокация. Остава загадка е как нападателят е стигнал толкова близо до посланика и е успял да произведе 8-9 изстрела.
Проправителствените медии лансират теорията, че зад убийството стоят гюленистите. Други посочват, че нападателят е бил на квартира при журналист от в. „Заман”, който подкрепяше преврата.


description: Неговите предложения са за рибена супа и шаран с ориз

title: „Чети етикета”: Две никулденски рецепти на шеф Андре Токев

maintext:
Не кой да е, а самият шеф Андре Токев, ще ни покаже как може да спретнем вкусна, оригинална и много впечатляваща вечеря за Никулден. Известният готвач показва две рецепти – за супа от шаран и традиционния шаран с ориз.
Първо рибата трябва да се почисти от люспите, а после – да се филетира. После се отделят костите и главите, които се слагат във вода и се варят за бульон. Варенето обаче не трябва да продължава повече от 20 мин, за да не стане бульонът горчив.
В супата се слага червен пипер, малко чесън, малко мащерка и чушки, а после се пасира. След това се слага месото от бульона, а супата се гарнира отгоре с туршия.
За шарана с ориз трябват – разбира се – ориз, който леко се запържва. После – праз, орехи, лют пипер, доматено пюре, стафиди, и сушени манатарки, които е дадат един по-интензивен вкус на рибата.
Филето от рибата се нарежда върху ориза и се слага във фурната.
Пече се на 160-200 градуса, а ако искате още по-хрупкава коричка – може да включите грила.
Вижте как да приготвите рецептите във видеото:


description: Присъдите им са с продължителност между пет месеца и шест години

title: 12 души от модната индустрия в Иран са арестувани заради „разпространение на проституция”

maintext:
Осем жени и четирима мъже, работещи в модната индустрия в Иран, са арестувани заради „разпространение на проституция” чрез снимки, публикувани в интернет.
Те са получили присъди с продължителност между пет месеца и шест години от съда в иранския град Шираз.
ОАЕ депортират жена, чела есемесите на съпруга си
Тя е призната за виновна в нарушаване правата на мъжа си
На осъдените им е забранено да работят повече в модната индустрия, както и да пътуват извън страната две години след изтичането на наказанията им. Към тях има повдигнати обвинения и за подстрекаване на мюсюлманките към разврат чрез публикуването на неприлични снимки онлайн, които ги карали да следват модата и разпространявали „западната култура на голота”.
Върховният съд на Иран потвърди смъртната присъда на милиардер
Бабак Занджани е осъден на смърт по няколко обвинения, включително пране на пари и нанасяне на щети на икономиката на страната
По рано тази година иранският съд предприе сериозни мерки срещу „немюсюлманското” поведение на манекенките.
През май прокурорът на Техеранския съд за киберпрестъпления съобщи за ареста на осем души, които публикували снимки на жени без забрадки в социалните медии. Според закона в Иран всички жени трябва да покриват косите си на публични места. Сред тях бяха 170 модели, фотографи, гримьори, собственици на салони за красота и дизайнери, определени като въвлечени в онлайн моделстването.


description: Хора от кандидатпрезидентския щаб вероятно ще получат постове на Дондуков 2

title: Ген.Радев вече сглобява екипа си

maintext:
"Смяна на караула" предстои след малко повече от месец в кабинетите на "Дондуков" 2. На 22 януари освен новия президент Румен Радев, ще встъпи в длъжност и неговият екип.
Вече се спрягат имената на новите президентски секретари и съветници. Хората, получили сигурни покани да са част от екипа на Румен Радев са Иво Христов и Деница Златева. И двамата са се сближили с новия президент по време на предизборната кампания и, очаквано, вероятно ще останат с него и през следващите пет години.
Златева е бивш депутат от БСП и член на ръководството на партията. Иво Христов пък е журналист, писател и преводач.
Други спрягани имена са на бившия кмет на село Труд Николай Копринков и на Слави Василев, който беше част от щаба на новия президент.
А шеф на кабинета на Илияна Йотова ще е Надя Младенова, която е работила в Министерство на образованието.
Социалисти (и не само)
От БСП не отричат, че в администрацията на Румен Радев вероятно ще има хора от левицата.
„По-скоро става въпрос за колеги, които участваха активно в кампанията на г-н Радев, колеги които бяха през цялото време с него в страната, направиха екип с него. Той е оценил тези им качества и затова ги е поканил, знам за такива хора”, заяви лидерът на партията Корнелия Нинова.
В левицата обаче прехвърлянето на кадри към „Дондуков” 2 се възприема противоречиво. „Според мен ние няма нужда да се месим в работата на вече избрания президент. Той е президент на всички българи и сам трябва да определи състава на хората, с които ще работи”, каза депутатът Димитър Горов.
От БСП твърдят, че назначенията от Позитано 20 щели да се компенсират и с кадри от други политически централи. Възможно е част от експертите в президентството да запазят работните си места, твърдят още хора от левицата.
Все още нито едно от бъдещите назначения на „Дондуков” 2 не е сигурно или окончателно, издават хора от обкръжението на Румен Радев. Яснота за съветниците и секретарите ще има до края на месец януари.


description: Те бяха хванати да превозват 67 мигранти в бус, бежанците бяха открити в безпомощно състояние

title: Българите, задържани в Хърватия за трафик на мигранти, остават месец в ареста

maintext:
Двамата български трафиканти мигранти, задържани вчера в Хърватия, получиха мярка "задържане под стража един месец" от съда в град Сисак.
Те са обвинени в нелегално преминаване на границата, транспортиране и престой в Хърватия на 67 мигранти, съобщи БГНЕС. Трафикантите са влезли от Сърбия и са пътували в посока на Словения, която е и част от Шенгенското пространство.
Според разследващите органи трафикантите са извършили престъплението си с цел "финансова изгода". Според признанието на единия задържан те са получили 4000 евро за транспортирането на мигрантите през територията на Хърватия. Организацията е била направена от един афганистанец и един сръбски гражданин, разказал още пред съда единият българин.
Мигрантите са били натоварени в бус край Липовац, недалеч от хърватско-сръбската граница. Те бяха открити в безпомощно състояние в събота вечерта. От тях 42 били натровени с въглероден оксид (вероятно от проникващи в товарния отсек изгорели газове – б.р.).
Според хърватския вътрешен министър част от тях не са яли пет дни. В момента част от нелегалните мигранти се намират в приемния център в Сисак, а други все още са на лечение в местната болница.


description: В селото ще пристигнат два тона продукти

title: Нуждаещите се в Хитрино получават първите доставки храни

maintext:
Първите два тона храни за нуждаещите се в Хитрино ще бъдат доставени днес.
Малко над 100 домакинства ще получат трайни консервирани храни, подходящи за директна консумация.
Пострадалите семейства ще получават пакети от Хранителната банка поне веднъж месечно през цялата зима.


description: Среща за правителство с Реформаторския блок и Патриотичния фронт ще има

title: Бойко Борисов: Парламентът да работи до смяна на изборните правила

maintext:
Народното събрание трябва да продължи да работи, докато не приеме промените в Изборния кодекс, свързани с резултатите от последния референдум. Това заяви пред журналисти в Брюксел премиерът в оставка Бойко Борисов.
„Този парламент има достатъчно време да промени избирателния закон спрямо референдума, в противен случай изборите няма да са легитимни. Ще настоявам за приемането на тази система. Ако народът иска да ни няма, няма да ни има”, заяви той.
"Ние сме заявили нашата позиция, изпълняваме нашето обещание. Само, че чувам едни, които се имат за победители, но не са победители, да казват, че нямало време да сменим избирателния закон. Тогава ще им дадем време. Ще намерим формула да им дадем време – да се смени избирателният закон, да се удовлетвори референдумът, който надробиха”, е позицията на премиера Борисов.
„Единственото изключение, за което си заслужава да се оттегли малко във времето и то само с толкова, колкото е до приемането на избирателния закон. Има достатъчно време този парламент да промени избирателния закон съгласно референдума. Ако не им стига време, да се удължи с още един месец. Единственото, за което си заслужава да се изчака, е за да се смени избирателният закон. В противен случай изборите няма да са легитимни. Веднага ще излязат хора и ще кажат: Защо си направихте пак така закона? Затова на тези разговори аз ще настоявам приемането на тази система – 100 процента мажоритарно".
По повод възможността да оглави правителство с мандата на Реформаторския блок (РФ) той заяви, че ГЕРБ дължи среща на РФ и Патриотичния фронт: „Благодаря им за успешната работа в много направления - казва го цяла Европа”, добави той по повод изразените по-рано днес оценки от зам.-председателя на Европейската комисия Франс Тимерманс.
На нея е станало ясно, че догодина мониторинговият механизъм в сегашния му вид може да отпадне догодина.
Димитър Делчев: Прокорупционното мнозинство лиши бюджета от $19 млрд.
Понякога поврътливостта на ПФ истински ме учудва, каза депутатът
Премиерът в оставка подчерта, че България подкрепя европейската перспектива на Турция: „Изрично настоях споразумението с Турция да продължи. Тази точка я извадиха от дневния ред, защото някои крайни позиции на наши колеги от съвета не ни устройват”. Преди дни той влезе в задочен скандал с австрийския външен министър Себастиан Курц, който в интервю заяви, че и нашата страна иска замразяване на преговорите с южната ни съседка заради нарушенията на човешките права след опита за преврат.
С фалшивите новини, с лъжи, падат цели правителства. В България има 360 сайта за фалшиви новини. България е най-голямата демокрация в света - всеки може да говори, каквото поиска, без да носи отговорност, коментира още Борисов.


description: Кога Съединените щати и всички държави ще дадат отпор, попита новоизбраният американски президент

title: Доналд Тръмп определи видеопосланието на берлинския атентатор като "чисто религиозна заплаха"

maintext:
Това е "чисто религиозна заплаха, която се превърна в реалност" - така новоизбраният президент на САЩ Доналд Тръмп коментира в Туитър видеозаписа, в който тунизиецът, заподозрян за атентата в Берлин, отправя закана към "кръстоносците": "Дойдохме да ви избием, свине. Кръвта на мюсюлманите няма да е пролята напразно".
"Такава омраза! Кога Съединените щати и всички държави ще дадат отпор?", написа Тръмп, цитиран от Ройтерс.
Берлинският атентатор е бил убит в Милано
Анис Амри, издирван за атаката на берлинския коледен базар, е прострелян след проверка от пътната полиция в Италия и след това е починал
Според Доналд Тръмп са верни думите на руския президент Владимир Путин по адрес на демократите, които обвиняват Русия в намеса в американските избори, като прехвърлят върху нея вината за загубата си, предадоха ТАСС и Асошиейтед прес, цитирани от БТА.
Владимир Путин: Русия очаква подобряване на връзките със САЩ след избора на Тръмп
Ще видим каква ще е обстановката в страната и света, заяви президентът
На пресконференцията си вчера Путин каза, че демократите "губят на всички фронтове и се опитват да търсят виновните другаде". "Това според мен унижава собственото им достойнство. Човек трябва да умее да губи с достойнство", добави руският президент.
"Толкова вярно!", написа в Туитър новоизбраният президент на САЩ, като цитира коментара на Путин


description: Приемането започна вчера, но тъй като пленарното време за него не стигна, депутатите го приеха окончателно едва днес

title: Депутатите приеха окончателно Закона за противодействие на тероризма

maintext:
Парламентът прие на второ четене Закона за противодействие на тероризма, предаде БГНЕС. Приемането на закона започна вчера, но тъй като пленарното време за него не стигна, депутатите го приеха окончателно едва днес.
Някои от промените гласят, че предприятията, предоставящи обществени телефонни услуги чрез фиксирани и/или мобилни наземни мрежи, нямат право да регистрират и/ или активират на името на един потребител повече от 10 телефонни номера, чрез които се предоставят предплатени телефонни услуги. Мотивацията зад тази промяна е това, че картите могат да се използват при организиране на престъпни актове.
Друга промяна сочи, че в зоната на антитерористична операция доставчиците на информационни и телекомуникационни услуги са длъжни да ги управляват в съответствие с ръководителите на операцията.
Технически или комуникационни средства в зоната на операцията, включително и носителите на информацията, съдържаща се в тях, могат да се изземват, ограничават (физически, комуникационно или информационно) или да се унищожават при необходимост от предпазване на живота и здравето на населението или на длъжностни лица, участващи в операцията.
Освен това в зоната на антитерористичната операция органите на МВР военнослужещите от въоръжените сили и определените компетентни органи имат право да прилагат мерки и временни ограничения.


description: Операцията по източването на цистерните може да продължи 10 дни

title: Осма жертва на взрива в Хитрино

maintext:
Взривът в шуменското село Хитрино взе осма жертва. Мъж от близкото село Тимарево е открито късно снощи. 45-годишният мъж е бил затрупан от отломките на гарата.
Информацията съобщи премиерът в оставка Бойко Борисов, който е част от организирания кризисен щаб в шуменското село.
Хитрино: Ден след трагедията
В селото беше обявено бедствено положение
Сигналът е получен на телефон 112 за момче, което не се е прибрало у дома.
Премиерът в оставка съобщи още, че операцията по източването на цистерните с взривоопасни материали може да продължи до 10 дни. Той обясни, че се чакат два крана от Румъния, които да помагат с вдигането на празните цистерни и ще се работи денонощно.
По думите му процесът е бавен и трябва много да се внимава, за да не постави в риск живота на спасителите и разчистващите. Борисов даде пример, че източването на една цистерна продължава приблизително три часа.
Високорискова операция спасява Хитрино от нов взрив в неделя сутринта
Премиерът Бойко Борисов обяви, че даже полицаи и пожарникари няма да останат в селото
Течеше газ сутринта да, преценихме, че може да го запушим и направихме възглавница от пяна. Там където имаше нагрети камъни ги покрихме с пяна и вода, за да не излезе искра иначе не може да се преточи пропилена, обясни още премиерът.
Нуждаещите се от Хитрино ще получат по 325 лв. помощи още днес
Очаква се още утре да започне отстраняването на щетите от засегнатите жилища, съобщи кметът на селото
Направена е и организация за кризисното финансиране на засегнатите от трагедията. Борисов посочи, че след като получат данни от кмета на Хитрино, ще преведат парите на общината. "Да успокоят хората, че пари за нови къщи ще има. Да не се съмняват. От строителната камара предлагат 3 къщи да построят – може общината и полицейския участък да направят", каза Борисов с уверението, че никой няма да бъде оставен.
Създадени са и четири пункта, чрез които живеещите в селото могат да влязат, да нахранят животните си и да бъдат отново изведени от селото. Бедстващи животни няма, увери Борисов.


description: Непрекъснато се приемат нови пострадали, каза още той

title: Бойко Борисов: Болницата в Шумен се нуждае от кръв

maintext:
„Обръщам се към всички граждани, които могат да помогнат. Докладваха ми, че болницата в Шумен се нуждае от кръв. Непрекъснато се приемат нови пострадали”, написа премиерът Бойко Борисов в официалната си „Фейсбук” страница.
Борисов пътува към мястото на инцидента.
Цистерни с пропан бутан се взривиха рано сутрин на гара Хитрино. Към този момент има четирима загинали и над 25 ранени.
„Създадена е организация за евакуиране на хората в района на инцидента в Хитрино. На място са изпратени 12 пожарни и спасителни екипи от Шумен, Търговище, Варна и Русе, както и екипи на Бърза помощ”, пише още Борисов.
При нужда ще бъдат изпратени допълнителни екипи.


description: Инцидентът е станал на пазара за фойерверки на открито Сан Паблито в градчето Тултепек

title: 29 загинали и над 70 ранени при мощна експлозия в Мексико (СНИМКИ И ВИДЕО)

maintext:
Най-малко 29 души са загинали и над 70 са ранените при мощна експлозия на пазар за фойерверки край мексиканската столица.
Инцидентът е станал на пазара на открито "Сан Паблито" в градчето Тултепек в щата Мексико. От появилите се в социалните мрежи видеозаписи и снимки личи, че пазарът е напълно разрушен. Смята се, че в момента на експлозията там са се намирали близо две хиляди души.
В Тултепек са разположени най-големите производители на пиротехника в щата. През септември при взрив в работилница загина един човек и двама бяха ранени. Инцидентите там са чести.
Любителски кадри показват момента на взрива.


title: Камионът, използван за атентата в Берлин, е спрял заради автоматичната спирачна система

maintext:
Камионът, който беше използван за атентата на коледния базар в Берлин, е спрял заради автоматичната спирачна система. Това се твърди в разследване на германския вестник „Зюддойче Цайтунг” и телевизиите NDR и WDR.
Камионът, който уби 12 души на коледния базар, е спрял между 70-ия и 80-ия метър, тъй като системата се е задействала след сблъсъка.
Германските власти задържаха вероятен съучастник на атентатора в Берлин
Това е 40-годишен тунизиец, с когото Анис Амри поддържал връзки
През 2012 г. Европейският съюз прие регламенти, според които новите камиони, надвишаващи 3500 кг трябва да имат усъвършенствани системи за аварийно спиране.
Тези системи първоначално предупреждават шофьора за удара и ако няма реакция се задействат и спират превозното средство.
Ако това не се беше случило в Берлин вероятно повече хора щяха да загинат.


description: Искаме промяна в инструкцията, така че машинистът да информира хората за евентуални проблеми по-рано

title: Йорданка Фандъкова: Имаше проблем с информацията за инцидента в метрото

maintext:
По отношение на информирането на пътниците има какво да се желае, поисках промяна в инструкциите за това, коментира столичният кмет Йорданка Фандъкова вчерашния инцидент в метрото, заради който движението му беше блокирано за няколко часа.
Според свидетелствата на хората от блокираната мотриса информация за причината за забавянето е имало едва половин час след спирането на метрото.
Днес метрото в София се движи нормално
Проблемът, който блокира движението му за часове и доведе до транспортен хаос, беше отстранен около 23 ч. снощи
Беше тежка авария – повреда в метровлака причини повреди в няколко участъка на контактна релса и това доведе сериозно забавяне при отстраняването на проблема, обясни Фандъкова.
По думите ѝ работата на техническия екип е без забележки, а проверките на трасето са продължили и през нощта, така че да може тази сутрин да се осигури безпроблемната му експлоатация.
Имаше проблем с информирането на гражданите обаче, призна тя, макар машинистът да е действал според инструкцията.
Машинистът е длъжен да информира централата и диспечера, после – да се опита да възстанови движението и едва след това – до 5 минути, да информира хората във влака. Искаме промяна в това – след като съобщи за проблема на диспечера, да информира хората, каза Фандъкова.
Авария в столичното метро парализира движението в час пик (СНИМКИ)
Техническа повреда спря мотриса на централната станция на Софийския университет
Поднасяме извинения на хората за неудобството, каза още тя.
„Снощи нямаше опасност, нямаше нужда от притеснение, но въпросът беше с липсата на информация, хората в такава ситуация си мислят лоши неща, може да настане паника. Всъщност повечето хора реагираха спокойно въпреки напрегната обстановка, след като получиха информация, че няма друг проблем, освен техническия”, добави Фандъкова.
Повредата в метрото е отстранена, движението е възстановено
Причина за спирането на мотрисите се оказа проблем с контактната мрежа


title: Мая Манолова: Защо НС неглижира законопроекта за доброволчеството

maintext:
„Много е резонен въпросът защо това е поредното Народно събрание, което неглижира законопроекта за доброволчеството”, каза в студиото на „Лице в лице” омбудсманът Мая Манолова.
„Законопроект е внесен от седем-осем години и се правят опити да бъдат приети някои основни правила и защити на доброволците”, поясни Манолова. По думите й тя лично ще се ангажира един от следващите приети законопроекти да бъде именно този за доброволчеството.
Мая Манолова беше избрана за съпредседател на обществения съвет, който ще реши как да бъдат разпределени събраните средства за Хитрино. „Ние сме длъжни по честен и прозрачен начин да разпределим парите, за да са спокойни хората”, каза Манолова.
По думите й тя се е възпротивила срещу идеята централизирано да бъде купувана бяла техника за жителите на Хитрино, защото това ще повдигне много въпроси относно разходването на парите. „Трябва да бъде направена индивидуална оценка на щетите на всяко домакинство, какво му е нужно, за да се възстанови нормалния живот”, каза Манолова.
„Първото решение на обществения съвет е 160 хил. лв. да бъдат дадени на община Хитрино, за да бъде организиран топъл обяд в следващите четири месеца за хората на терен”, поясни Манолова.
Омбудсманът поясни, че в средата на януари ще направи открита приемна в Хитрино, за да се срещне с всеки гражданин и да помогне на максимално много хора.
Битката с арбитражните съдилища
„След седем часово заседание на правната комисия, успяхме да убедим депутатите да приемат, и то на второ четене, предложенията за промени, които да забранят на частните арбитражни съдилища да съдят граждани”, каза Мая Манолова.
По думите й арбитражните съдилища вече се насочват и към цели общини.
„Те бяха пробили и при депутатите, защото бяха внесени предложения от управляващи и опозиция, които обезсмисляха предложените от мен изменения и се наложи в рамките на седем часа да заседава правната комисия”, поясни Манолова.
Референдумът
„Аз наистина се изумявам защо след два месеца депутатите не са намерили време да се заемат с обсъждането на темата референдум”, каза Мая Манолова.
„3,5 млн. души гласуваха на референдума. Две трети от тях казаха „да” на смяната на системата. Във всяка една нормална демократична държава подобен вот щеше да накара народните представители да обсъдят вота на хората”, каза Манолова.
Тя призова депутатите да обсъдят референдума.


description: Това стана в специален закон. Същевременно лидерът Раул Кастро заяви, че Куба не върви към капитализъм, но и не се бои от него

title: Кубинският парламент определи кога може да се използва името на Фидел

maintext:
Кубинския парламент – Националното събрание на народната власт, прие закон, който регламентира използването на името и изображения на покойния кубински лидер Фидел Кастро, починал на 25 ноември на 90-годишна възраст.
В съответствие с волята му се забранява използването на неговото име в названията на учреждения, площади, булеварди, улици, паркове и други обществени места, както и при всякакви видове награди, почетни титли или заслуги.
Забранява се също използването на неговото изображение на паметници, бюстове, статуи, паметни плочи и пр. както и всяко споменаване на команданте Фидел в търговски марки или други отличителни знаци, домейни или дизайни за търговски и рекламни цели.
Законът обаче позволява името на историческия лидер на кубинската революция да се използва в названия на организации, които могат да се създават за „изучаване и разпространение на неговите идеи и дела“.
Не се забранява на дейците на изкуството да черпят вдъхновение от образа на Фидел Кастро и да използват името или изображението му в своето творчество, в литературата, музиката, танца, киното, живописта или приложното изкуство.
Разрешава се и използването при публични мероприятия на изображения или снимки на Фидел, направени по време на неговата революционна дейност.
На сесията на парламента настоящият кубинският лидер Раул Кастро коментира икономически въпроси. Той каза, че неговата страна „не върви към капитализъм, но и не трябва да се бои от него“, предаде ТАСС.
Държавният глава призова ръководните кадри да се избавят от „остарялото мислене, изпълнено с предубеждения спрямо чуждестранните инвестиции“, от „лъжливите опасения спрямо чуждестранния капитал“.
Според него ръководството на Куба е поставило задача в близките години да се достигне икономически ръст от около 4% от брутния вътрешен продукт. За тази цел, според експертите, са необходими 2 – 3 млрд. долара чуждестранни инвестиции всяка година. Засега обаче държавата не успява да привлече и 1 млрд. Поради това Кастро посочи недопустимостта на „честите прекомерни протакания в преговорния процес“ с чуждестранни партньори, желаещи да инвестират в Куба.
Като сдържащи фактори за кубинската икономика той посочи и последствията от търговско-икономическата блокада на острова, заради които Куба не може да осъществява международни транзакции в долари. Той отбеляза и негативните последици от кризата във Венецуела, която досега доставяше евтин петрол на Куба.


title: Цяла улица в столицата осъмна с нарязани гуми

maintext:
Цяла улица в столицата осъмна със спукани гуми. Вандалите са заснети от охранителни камери.
Терен на поредния вандалски акт става столичният квартал „Манастирски ливади”. По джанти осъмват 10-ина коли.
Охранителни камери са заснели вандалския акт, така че извършителите не са съвсем анонимни. На кадрите се вижда как вандалът дупчи с ярост гумите на всички автомобили на улицата.
Заснети са двама мъже. Единият върви напред, а вторият се навежда и поред дупчи гумите с ярост.
Сред най-потърпевшите е Карл Смилов, шеф на фирмата, заснела вандалите. И трите му служебни коли са със спукани гуми.
Семейната кола на Ели Петрова осъмнала с три нарязани гуми. Това ще им струва скъпо.
„Мъжът ми взе назаем за този разход. Около 400 лева му излезе, нямаше как, с малко дете сме и е много трудно”, каза потърпевшата.
Записите са в полицията. Вандалите се издирват.
Според шефа на Шесто районно управление Петър Василев няма как извършителите да бъдат разпознати по тези записи, тъй като се виждат две лица с качулки в гръб. Той обаче увери, че продължават следствените действия.
Акции по рязане на гуми има периодично в различни квартали на столицата.


description: Фенове почитат паметта на актрисата Кари Фишър

title: Шапки долу, мечовете горе за принцеса Лея (СНИМКИ И ВИДЕО)

maintext:
Почитателите на сагата „Междузвездни войни” избраха най-логичния възможен начин да почетат паметта на актрисата Кари Фишър, изиграла ролята на принцеса Лея в първите три филма на поредицата. На много места в САЩ феновете се събраха със светлинни мечове в ръка, съобщава „Хъфингтън пост”.
A photo posted by Val Taylor (@valeatscheese) on Dec 28, 2016 at 7:35pm PST
Стотици хора се събраха в Анахайм, Калифорния, а подобни събития ще се провеждат в следващите дни и другаде – в Колорадо, Аризона и др.
Навсякъде идеята е една и съща – почитателите да се облекат в костюми, вдъхновени от сагата и да донесат светлинен меч, който да запалят и вдигнат в памет на актрисата.
A photo posted by spillmanphoto (@spillmanphoto) on Dec 28, 2016 at 8:02pm PST
Фишър почина на 60 г. в болница, където беше приета след инфаркт. Ден по-късно майка й, холивудската икона Деби Рейнолдс, почина на 84.


description: Вече е късно за ваксини, но не посягайте сами към антибиотика, предупреждава д-р Ангел Кунчев

title: Грипът "Хонконг" вече затваря училища и поваля стотици у нас

maintext:
Грипната вълна тази година дойде изненадващо рано, като в нея преобладава щамът „Хонконг”. Това съобщи в студиото на „Тази сутрин” главният държавен здравен инспектор д-р Ангел Кунчев.
През последната работна седмица 3-4 училища в Балчик са обявили грипна ваканция, а изключително високи остават нивата на заболеваемост в Хасковско, Пловдивско и Габровско. Обикновено подобни процеси започват в края на януари.
„Хонконг” – A(H3N2), е „класически тип грип”, посочи Кунчев. Вирусът е относително нов и през последния сезон е имал ограничени проявления само в Италия и Словения. Заради това и сега 90% от новорегистрираните случаи са свързани именно с този щам.
Три огнища на птичи грип са регистрирани във Враца и Видин
Няма опасност за хората
Клиничната картина е позната – остро начало с температура, главоболие, болки и обща отпадналост. „Хората остават на легло по 3-4 дни”, посочи главният здравен инспектор и допълни, че препоръката на лекарите е да не се опитваме да караме болестта „на крак”. По думите му ден преди да се разболеем, вече предаваме вируса и в стая с други 9 души ще заразим поне трима от тях.
Децата са особено рискова група, защото заразени частици, напуснали тялото на болен човек през кихане, кашляне, дишане и говорене, могат да полепнат по играчки и други повърхности, които най-малките пипат. Затова ако някой от възрастните вкъщи е с грип, трябва да се отделя допълнително внимание на хигиената.
„Ние ще загубим представа какво се случва следващите 1-2 седмици, хората спират да ходят на лекар (…) Не работят училища и предприятия, но хората се събират на друг принцип – семеен, приятелски”, коментира Кунчев.
Според него при млад и здрав организъм не е задължително да се ходи на лекар заради грип, но все пак това си остава сериозно заболяване, от което могат да последват различни усложнения в дихателната, сърдечната или нервната системи.
Д-р Кунчев посочи, че вече е късно да се ваксинираме: „При започваща епидемия ние нямаме време да създадем имунитет, защото са необходими 20 дни”. Той отбеляза, че на пазара има два противогрипни препарата, които са много ефективни, ако приемът им бъде започнат в първите 48 часа. Докато няма съпътстваща бактериална инфекция (каквато може да установи само лекар) „за антибиотиците въобще няма място” и даже може да навредят, категоричен е главният държавен инспектор.


description: Години наред СО и АПИ не могат да се разберат за идейния проект на един от участъците

title: Столичани на протест заради задръстванията на Околовръстното

maintext:
Жителите на няколко южни софийски квартала излязоха „на среща”, която прераснa в протест тази сутрин заради нерешените с години инфраструктурни проблеми.
„Люлин”, „Суходол”, „Горна баня”, „Овча купел”, „Бояна”, „Княжево”, „Филиповци”, „Бъкстон” и ред други квартали са силно зависими от Околовръстното, което е практически непрекъснато задръстено от бул.”Братя Бъкстон” до АМ „Люлин”. Положението се е влошило след пускането на Северната тангента, като сега пътуването от „Овча купел” до 4-ти километър отнема по един час.
За живеещите в „Княжево” и „Владая” допълнително неудобство е и тежкият трафик от Перник и Кюстендил.
Столичани заплашват с протести заради задръстванията на Околовръстното
Според хората задръстванията са по-големи след пускането на Северната тангента
В същото време, вече близо осем години се бави проектът за разширяване на околовръстния път, който в габаритите си по-скоро наподобява квартална улица. Хората се вдигат на протест, след като преди дни от Агенция „Пътна инфраструктура” им съобщили, че работата няма да започне скоро.
„Бяхме изключително разочаровани, когато разбрахме, че АПИ връща идейния проект в Столична община и от 2013 г. не са намерили време да направят тези съгласувания”, коментира една от недоволните.
Инж. Илияна Захариева от АПИ призна, че има „малко забавяне” по отношение на идейните проекти и агенцията е в подготовка за изработка на техническо задание за изработка на техническия проект. Неин колега допълни, че проектът е сложен и е обвързан с два пътни възела – на бул. „Цар Борис III” и на „Горна баня”.
Гражданите се възмутиха, като една от тях посочи, че през 2011 г. общината представила идеен проект за около 50 млн. лв., докато през тази година бившият вече шеф на АПИ инж. Лазар Лазаров вече говорел за 200 млн. за дъгата и още за отчуждения. „В един момент ще се окаже, че трябва да пращаме есемеси „DMS OKOLOVRASTNO”, за да се изгради”, коментира тя.
От Столичната община се ангажираха, че до началото на следващата година проектът ще бъде изготвен. Протестиращите обаче са категорични, че ако това не се случи, ще продължат да протестират и ще блокират пътища.


description: Добрият старец пристигна със специален полет от Лапландия точно в 10:30 ч. днес

title: Дядо Коледа кацна на авиобаза Крумово

maintext:
Дядо Коледа кацна на авиобаза Крумово. Добрият старец пристигна със специален полет от Лапландия заедно със Снежанка точно в 10:30 ч. днес.
Повече от 50 деца, чиито родители са пилоти и военнослужещи в базата и през годината изпълняваха десетки спасителни акции, очакваха с нетърпение да видят белобрадия старец.
Дядо Коледа се движи с трамвай из София
Още от днес всички деца могат да повозят заедно с добрия старец
Той пък донесе подаръци и на тях, и на родителите им.
Тази година Дядо Коледа е оставил шейната си на Северния полюс. Тъй като у нас няма сняг, добрият старец е решил да се придвижи с вертолет.


title: Антониу Гутериш положи клетва като генерален секретар на ООН

maintext:
Бившият португалски премиер Антониу Гутериш положи днес клетва като следващия генерален секретар на ООН, ставайки деветия лидер на най-авторитетната световна организация, предадоха световните агенции. Той официално ще поеме поста от 1 януари 2017 г. за петгодишен мандат от сегашния генерален секретар Бан Ки-мун който бе начело на ООН през последните 10 години.
Гутериш се ангажира да изпълнява функциите си, „имайки предвид само интересите на Обединените нации” и без да приема указания „от което и да е правителство или от друг властови орган”.
„За мен е висока чест да получа доверието, което страните членки ми гласуваха”, каза той след церемонията. Гутериш отбеляза, че поема ключовия пост в момент, когато народите в света губят доверие в лидерите и институциите, включително и в ООН.
„Време е да преизградим отношенията между народите и лидерите - национални и международни, време е лидерите да се вслушват и да показват, че се грижат за собствените си народи и за глобалната стабилност и солидарност, от които всички ние зависим”, каза новият шеф на световната организация.
„Време е и ООН да направи същото - да признае недостатъците си и да реформира начина, по който функционира”, подчерта той.
Гутериш очерта три стратегически насоки, в които най-вече са необходими промени: укрепването и поддържането на мира, постигането на устойчиво развитие и вътрешни реформи в ООН.


description: От сделката в хазната трябва да влязат 10,5 млрд. евро

title: Русия приватизира 19,5% от „Роснефт”

maintext:
Завършена е сделката по приватизация на 19,5% от собствеността на „Роснефт”, предаде РИА Новости. Ръководителят на компанията Игор Сечин е съобщил на президента Владимир Путин, че от сделката в хазната трябва да влязат 10,5 млрд. евро.
„Купувачи и стратегически инвеститори станаха консорциумът „Гленкор” и Катарския държавен фонд”, обяви говорителят на Кремъл Дмитрий Песков.
Той цитира държавния глава, според когото частичната приватизация на петролния гигант е „най-голямата сделка в световната енергетика за 2016 г.”.
До приватизацията се стигна, след като в началото на ноември правителството в Москва прие пътна карта, според която „Роснефтгаз” трябва да продаде 19,5% от акциите на „Роснефт” до 5 декември за конкретна сума, а до края на годината парите от сделката трябва да влязат във федералния бюджет.


description: Предстои в едномесечен срок наблюдаващият делото прокурор да се произнесе с акт

title: Приключи разследването на трагедията в село Бисер от 2012 г.

maintext:
Разследването на причините за наводнението в харманлийското село Бисер е приключило и предстои в едномесечен срок наблюдаващият делото от Районна прокуратура - Пловдив прокурор да се произнесе с акт, съобщи пресаташето на Пловдивската апелативна прокуратура Боряна Димитрова.
В ранните часове на 6 февруари 2012 г., след скъсването на стената на язовир "Иваново", освободената водна маса заля село Бисер.
Общо 9 бяха жертвите от високата вода и наводнението - мъж и жена от село Иваново, мъж от село Лешниково и шестима жители на село Бисер.
Екип следователи от Окръжен следствен отдел към Окръжна прокуратура - Пловдив е водил делото, което съдържа над 6000 листа в 26 тома. Вещи лица са изследвали, сравнявали и се запознали с над 10 000 страници документи. Разпитани са над 600 свидетели и са изготвени 2 комплексни технически и 6 съдебно-медицински експертизи по досъдебното производство за причиняване на наводнение по непредпазливост, вследствие на което са настъпили смъртни случаи и значителни вреди, се казва още в съобщението на държавното обвинение.
До приключването си делото се е водило първо в Хасково, след това е било прехвърлено във Военноокръжна прокуратура в Пловдив, след което е било изпратено във ВКС. Оттам е дадено за наблюдение в Районната прокуратура в Пловдив по разпореждане на Главния прокурор.


description: Ще се включат и 100 водолази със специална техника

title: Над 30 морски съда и 5 хеликоптера издирват останки от падналия край Сочи Ту-154

maintext:
Група кораби и морски съдове от Черноморския флот участва в операцията по издирването на останки от падналия рано сутринта в морето руски военен самолет с 92-ма души на борда.
Самолет на руското военно министерство се разби в Черно море
На борда му са пътували 91 души - музикален ансамбъл и журналисти
В състава на издирвателно-спасителни сили са включени над 30 морски съда, 5 хеликоптера, 80 водолази, безпилотни летателни апарати и дистанционно управляеми дълбоководни устройства.
Самолет Ту-154 изчезна от радарите в 5.27 ч. местно време, две минути след излитането си от летище Адлер, където заредил гориво. На борда имаше военни, журналисти от три телевизионни канала, музиканти от военния ансамбъл за песни и танци „Александров”, който трябваше да изнесе новогодишен концерт във военновъздушната база Хмеймим в Сирия пред военни от руските военно-космически сили.
Няма оцелели при катастрофата, съобщиха малко по-рано от руското военно министерство. Открити са телата на 10 загинали.
Президентът на Русия Владимир Путин разпореди на премиера Дмитрий Медведев да бъде създадена правителствена комисия за разследване на катастрофата.
26 декември – понеделник, е обявен за ден на национален траур в памет на загиналите.
Руски експерти изключват версията за атентат, смятат, че е технически проблем или грешка на пилота.


description: Делото започва днес

title: Адвокатите на обвиняемия за пожара в Тютюневите складове: Делото е пълно с прецеденти

maintext:
В Районния съд в Пловдив днес започва делото за палежа на Тютюневите складове. Единственият обвиняем е 44-годишинят бездомник Любомир Данчев. Делото ще се гледа три поредни дни.
Пред bTV адвокатите на Данчев коментираха, че обвинението няма да издържи, а делото е пълно с прецеденти.
Припомнете си историята на пожара: „Доказателствата, с които се запознахме първоначално не показваха изключителна вина на нашия подзащитен. Сега вече, след като имам поглед върху всички материали по делото, също твърдя, че той ще бъде оправдан. Нереално е от една неизгасена цигара в пластмасово кошче да възникне такъв пожар“, коментира адв. Зоя Тошкова.
Адвокати: Клошарят, обвинен за палежа на тютюневите складове, е необходимият грешник
Днес съдът в Пловдив решава дали да остави в ареста задържания Данчев.
„Страшно е да говорим, че от една цигара може да избухне такъв пожар. Най-малкото, че, прехвърляйки обвинението от умишлен палеж в палеж по непредпазливост, излиза, че прокуратурата отказва да работи по друга следа – тъй като няма умисъл, няма поръчител и единственият обвиняем е Любомир Данчев“, коментира адв. Стефан Левашки.
Бездомникът, запозрян за палежа в Тютюневия град, остава в ареста
Пожаро-техническата експертиза на изгорелите складове все още не е готова
По думите му: „Това дело се изпълни с прецеденти. За пръв път ни се случва досъдебно производство, особено с такава богата фактология, да приключи за два месеца, обвинителният акт да бъде внесен за един ден и то вместо в Окръжния – в Районния съд, а обвинението да бъде преквалифицирано с обвинителния акт (...) С изненада научих, че днес в Районния съд няма да присъстват представители на Районната прокуратура, които да защитават обвинението, а колеги от Окръжната процедура, което също е прецедент“.
Собственици на изгорелите Тютюневи складове искали да ги съборят и да ги построят наново
Проектът е бил отхвърлен от Министерството на културата
Адвокатът коментира, че няма представа защо се бърза толкова.
Предстои да бъдат разпитани 45 свидетели и 15 вещи лица.
„Може да станат и повече – каза адвокат Тошева – Аз ще поискам още свидетели, например този, който е подал сигнала за пожара на тел 112. Знае се кой е номерът, но той нито е открит, нито е разпитан“.
Пожарът в тютюневите складове е тръгнал от стаята на клошаря Любомир Данчев
Любомир Данчев беше задържан за инцидента почти веднага
Има доказателства – свидетели и записи от камери, според които обвиняемият Любомир в бил на друго място до 15 ч., когато е започнал пожарът. Според пожарникарите обаче незагасеният му фас в кошчето е тлеел и от него е лумнал този пожар. „Това е тяхно мнение, което аз поставям под съмнение“, каза адв. Тошкова.
Ако бъде признат за виновен, Любомир Данчев може да бъде осъден на до пет години затвор.
bTV Репортерите: Тютюн 2016
Никой в Пловдив не вярва, че тютюневите складове могат да изгорят от незагасена цигара


description: След емоционалната афера с любовта на сърцето, Карлос Тевес ще се погрижи и за банковата си сметка

title: За пари или за още повече пари

maintext:
След един уникален сезон и две отхвърлени оферти от далечния Изток, през този трансферен прозорец аржентинецът Карлос Тевес „хвърли бомбата“ на пазара и се превърна в най-скъпоплатения футболист в света. Нападателят подписа 2-годишен договор с "Шанхай Шенхуа" и ще получава по 40 милиона евро на сезон. Само за справка, до момента в "Бока" Карлито взимаше по 15 милиона евро на сезон, а новата му заплата ще е с точно толкова по-висока от тази на Лео Меси в "Барса" или на Кристиано Роналдо в "Реал".
Официално: Карлос Тевес вече е най-скъпоплатеният футболист в света
Аржентинецът изпревари Меси и Роналдо, ще получава годишна заплата от 40 млн. евро в китайския „Шанхай Шенхуа”
Подписът в далечен Китай идва след два категорични отказа в последните две години. Миналата година "Шанхай Ийст Ейша" предлагаха на нападателя заплата от 25 милиона (колкото на вече споменатите „абонати“ за "Златната топка"), но Тевес на два пъти отказа.
Първо реши да помисли добре, след като напусна "Ювентус", а след това остана там, където „беше у дома си“ – в аржентинския "Бока Хуниорс". С клуба, където едва 13-годишен започва голямата му футболна кариера, Тевес стана шампион и носител на купата, а броени дни, преди да подпише с китайския тим, вкара и един от головете в дербито с кръвния враг "Ривър Плейт". Явно след лудата и емоционална аржентинска авантюра (на представянето Карлос бе посрещнат от 40 000 хиляди фенове, а самият Диего Армандо Марадона вдигна транспарант с името на Тевес), футболистът е решил да се погрижи добре и за банковата си сметка.
Карлос Тевес реши дербито в Аржентина (ВИДЕО)
"Бока Хуниорс" победи "Ривър Плейт" с 4:2
В "Шанхай" Карлито ще взима по над 100 000 евро на ден, а шефовете на клуба сигурно се надяват да си възвърнат инвестицията от феновете в милиардния китайски пазар. Със сигурност тимът вече има и шампионски амбиции – през последния сезон в местната Суперлига "Шанхай Шенхуа" завърши на четвърто място, а треньор на отбора също е „звездно име“ в световния футбол – бившият халф на "Ривър" и "Челси" Густаво Пойет. А заедно с Карлито, аплодисментите на над 30-те хиляди по трибуните на домакинския "Хонгку Стейдиъм" в атака ще получават небезизвестните Демба Ба и Обафеми Мартинс.
Трансферът на Тевес е втората голяма сделка в китайския футбол само за последната седмица, след като на Коледа "Челси" продаде Оскар на "Шанхай СИПГ" за 60 млн. евро.
Официално: Оскар в "Шанхай СИПГ" за 60 млн. евро (ВИДЕО)
"Челси" обяви трансфера на сайта си
Малко преди това пък на дестинация „далечен Изток“ се отправиха още Хълк, Алекс Тейшейра и Джаксън Мартинес. Най-интересното в случая (за разлика от родното първенство, например) е, че практиката в китайската Суперлига е всеки тим да има по максимум 3-4 чуждестранни имена (предимно суперзвезди като изброените), а останалите да са местни футболисти. Например, от тридесетимата футболисти в първия отбор на тазгодишните шампиони от "Гуанджоу Евъргранде" има трима бразилци, един колумбиец и един играч от Южна Корея, а в Б-отбора няма нито един чужденец.
В този смисъл подобни трансфери са стимул за всички местни играчи. Привличането на Карлос Тевес е изключително важен ход и от още една гледна точка. Наред с неоспоримите футболни качества на аржентинеца (който вкара 25 гола миналия сезон) и впечатляващата му футболна визитка с почти 20 години в световния елит, историята и характерът му са „магнит“ за фенове и внимание.
Роден в Ехерсито де лос Андес, Фуерте Апаче, една от най-опасните части на Буенос Айрес, известна като „Кварталът на крадците“, пътят пред младежа е ясен – „тъмната страна“ или играта. „Ако не беше футболът, в момента или щях да съм мъртъв, или на наркотици, или в затвора“, сам каза Тевес в искрено интервю пред аржентинско списание. За феновете той е символът на успялото „момче от квартала“ – хулиган, който е успял да „избяга“ от предначертания „път към ада“. Когато на 32 се върна в "Бока", след като игра финал в Шампионската лига с "Ювентус", анализаторите не очакваха сезонът да е нещо повече от „благодаря“ към родния клуб, но нападателят потвърди думите си, че „се чувства в най-добрата си форма“ и помогна за два трофея.
Година по-късно, Тевес продължава да е в отлична форма и за него идва нова авантюра – този път по-далечна и не толкова емоционална. Дали ще се окаже „футболно правилна“ или единственият принос ще е финансов, предстои да разберем.


description: Той се е самоубил след нападението

title: Нападателят от ислямисткия център в Цюрих е бил последовател на окултизма

maintext:
Мъжът, който простреля и рани трима души в ислямски молитвен дом в швейцарския град Цюрих снощи, е 24-годишен швейцарец от ганайски произход, вероятно последовател на окултизма, който след нападението се е самоубил, съобщи полицията, цитирана от Франс прес.
На пресконференция следователите заявиха, че нападателят - известен на полицейските служби - е убил с нож на площадка за игра в Цюрих в неделя 24-годишен мъж, когото е познавал. Минувач попаднал на мъртвия младеж, който бил намушкан на няколко места. Според полицията преди убийството двамата са се скарали, посочва ДПА.
Мотивите на убиеца за момента не са ясни. В дома му бяха открити ножове и символи, които говорят, че той се е интересувал от окултизъм, каза началничката на полицията в кантон Цюрих.
Според разследващите нищо не подсказва случилото се да е свързано с тероризъм или с крайната десница. Не се знае също дали убиецът е имал психически проблеми.
Следователите смятат, че мъжът е живеел сам. Той работел в магазин, но в петък напуснал работа.
Снощи нападателят, облечен целия в черно и с шапка, нахлул в молитвен дом близо до централната гара в Цюрих и открил стрелба, при което ранил трима мъже на 30, 35 и 56 години. Самоличността на пострадалите засега е неизвестна.
Тримата ранени са били оперирани и животът им е вън от опасност, казаха от полицията.
Според Ройтерс, която цитира кантоналните власти, стрелецът бил намерен мъртъв на около 300 метра от местопрестъплението.


description: Очаква се още утре да започне отстраняването на щетите от засегнатите жилища, съобщи кметът на селото

maintext:
Нуждаещите се от Хитрино ще получат по 325 лв. помощи още днес. Това съобщи кметът на селото Нуридин Исмаил, цитиран от агенция „Фокус”.
Той допълни, че има уверението на премиера Бойко Борисов, че още днес следобед ще раздадат парите на хората, за да посрещнат ежедневните си нужди.
Бойко Борисов: Щетите са най-малкият проблем, хората не могат да се върнат
От професионален опит, мисля че няма риск да гърмят повече, каза премиерът в оставка
Кметът на Хитрино съобщи, че два екипа обикалят и правят списъци, за да може още към 15-16 ч. хората да си получат сумите.
Сформирани са две комисии – социална и строителна, с участието на Областна администрация, които описват щетите, обясни кметът. По думите му в понеделник до обяд трябва да има доклад на комисията, за да направят конкретни искания до Министерски съвет за отпускане на целеви подпомагания – както за публичните, така и за частните сгради.
Според Нуридин Исмаил от утре ще започне отстраняването на щетите от засегнатите жилища. Той благодари на Бойко Борисов за присъствието и уверенията, които дава. „Няма да можем да върнем живота на хората, другото ще направим всичко възможно да бъде възстановено“, каза Исмаил.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
Товарна влакова композиция на „Булмаркет” дерайлира и цистерни с пропан-бутан се взривиха на гара Хитрино, близо до Шумен. Инцидентът стана около 5:30 ч. тази сутрин на жп линията Русе-Варна.
29 души пострадаха при взрива, 16 от тях са били откарани в Шумен, а шестима са преместени в болници във Варна. Според местните хора жертвите са над седем. Има и хора в неизвестност.


description: Вицепремиерът в оставка се обяви срещу варианта за експертен кабинет с премиер извън политиката

title: И Росен Плевнелиев, и Томислав Дончев скептични за кабинет на РБ

maintext:
За съжаление сме в ситуация, в която възможността 43-ото Народно събрание да излъчи устойчива формула за съставяне на правителство е минимална. Това заяви пред журналисти президентът Росен Плевнелиев, след като днес БСП върна мандата, а Реформаторският блок беше посочен като третата последна политическа сила, която ще се опита да сглоби кабинет.
„В президентската институция няма да се коват правителства, нито ще се измислят коалиционни формули“, увери президентът.
Държавният глава подчерта, че при изчерпване на конституционната процедура и невъзможност политическите сили да съставят нов кабинет, е готов да назначи трето служебно правителство в рамките на своя мандат.
Реформаторският блок ще получи третия мандат
Днес БСП получи и веднага върна втория мандат за съставяне на кабинет
Междувременно, вицепремиерът в оставка Томислав Дончев призна, че е скептичен за сформирането на „реформаторски” кабинет.
РБ: В 11 ч. получаваме мандата, в 12 – говорим с ГЕРБ, в 13 може да го върнем
В понеделник именно реформаторите ще получат последния възможен мандат за съставяне на правителство в рамките на този парламент
„Следвайки принципната си позиция, че парламентът до голяма степен е изчерпан, че навън в големия парламент има съвсем други желания, настроения и емоции, не виждам как и защо да се прави опит да се сглоби неустойчива политическа конструкция”, заяви Томислав Дончев.
Той посочи, че тепърва ГЕРБ ще преговаря с дясното обединение, но „потенциалът е изключително скромен”. Дончев разкритикува варианта за чисто експертно правителство, за който преди няколко дни Меглена Кунева намекна: „Да сложиш на премиерско място някой, който не е политик това е изначална безпомощност, защото един министър или премиер трябва да прави публични политики, той не е чиновник”.


title: Шефът на Пентагона обсъжда в Ирак операцията по освобождаване на Мосул

maintext:
Министърът на отбраната на САЩ Аштън Картър обсъди с иракски лидери в Багдад операцията по освобождаване на Мосул от "Ислямска държава", предаде Франс прес.
Необявената визита ще позволи на шефа на Пентагона да направи оглед на ключовите места за поддръжка на битката за Мосул, уточни Пентагонът.
В Ирак са дислоцирани около 5000 американски войници. САЩ ръководят там международната коалиция за борба с ИД. Тези сили имат база в Каяра, южно от Мосул. Те оказват логистична подкрепа и съветват иракските сили, но не участват в самите бойни действия, освен по изключение.
Картър се срещна с премиера на Ирак Хайдер ал Абади и ще разговаря и с президента на Иракски Кюрдистан Масуд Барзани.
Абади беше обещал, че Мосул ще бъде освободен преди края на годината, но правителствените сили се сблъскват със силна съпротива от джихадистите и висши офицери смятат, че битката може да се проточи.
От началото на настъплението на 17 октомври елитните иракски части са си върнали редица квартали в източната част на Мосул и се приближават към река Тигър, която пресича този втори по големина иракски град.
Иракските и коалиционните сили начело със САЩ са убили или ранили тежко над 2000 бойци от Ислямска държава в битката за Мосул от началото на октомври, съобщи пред журналисти в базата Каяра командващият на американските сили в Ирак генерал Стивън Таунсънд. Американската армия смята, че в Мосул все още има между 3 и 5 хиляди бойци на ИД.
По данни на ООН около 90 000 души са избягали от домовете си в Мосул от началото на операцията, като повечето са приети в лагери извън града.
От началото на годината в Ирак са вътрешно разселени общо около 620 000 души.


description: Причината е дефицит от над 50 млн. лв. в бюджета на касата в края на годината

title: Здравната каса готви нови правила за скъпите лекарства, за които плаща

maintext:
Очертава се дефицит в бюджета на Националната здравноосигурителна каса (НЗОК) от малко над 50 милиона лева. Затова надзорът на касата е решил да затегне контрола над най-скъпите лекарства, за които НЗОК плаща.
Прави се опит да се ограничат харчовете като се променят правилата за изписване на биологичните лекарства, с които например се лекуват пациенти с ревматоиден артрит.
Лекарите ще изписват "икономически най-целесъобразната" за здравната каса терапия. Това обаче може да е най-подходящия медикамент за пациентите.
От анализ на касата се вижда, че разходите й за този тип лекарства непрекъснато растат. За миналата година са били малко над 72 млн. лв. За тази се очертава да са с 11 млн. лв. повече.
В анализа е записано още, че при повечето пациенти не се проследяват резултатите и ефективността от лечението. Също, че средствата се изразходват неефективно и без достатъчен контрол.
И пациенти и лекари твърдят, че са необходими други мерки, а не изписване на най-изгодното за касата.
От фармацевтичната индустрия алармират, че терапиите не са взаимнозаменяеми, което носи риск за пациента. От Министерството на здравеопазването отричат да е така.
Дупката в бюджета на Здравната каса ще се запълни с пари от резерва и от преизпълнение на приходите.
Близо 27 млн. лв. за аптеките за ноември ще бъдат платени чак през януари. Същото ще се случи и с почти 26 млн. лв. за болниците за онколекарства.
Друго перо, по което се прави опит да се затегнат харчовете е за онколекарствата. Предвижда се удължаване на срока за оценка на новите лекарства и по-тежко договаряне с компаниите, за да се плащат от касата.
Обмисля се и мораториум върху разкриването на нови лечебни заведения за лечение на онкоболни.


title: Столичани заплашват с протести заради задръстванията на Околовръстното

maintext:
Столичани заплашват с протести и блокиране на пътища заради всекидневните задръствания на Околовръстното.
Недоволните граждани са заснели кадри с дрон, на които се вижда натовареността на трасето от магистрала „Люлин” до булевард "Бъкстон". Според хората задръстванията са по-големи след пускането на Северната тангента.
Засегнати са жителите на „Люлин”, „Суходол”, „Горна баня”, „Овча купел”, „Бояна”, „Княжево”, „Филиповци”, както и пътуващите всекидневно от Перник до София, пишат в писмо до bTV живущите в тези райони.


description: Очакваме вашите въпроси и коментари по темите в предаването

title: Човешка грешка ли е единствената причина за трагедията в Хитрино?

maintext:
Трагедията в Хитрино. Човешка грешка ли е единствената причина за инцидента? Коментар на бившия транспортен министър Петър Мутафчиев
Как продължава живота на майката, която изхвърли новороденото си бебе зад блока?
Необходими ли са радикални мерки срещу терора в Европа? Гост - бившият шеф на разузнаването Димо Гяуров
За силата на духа и волята да приемаш нови предизвикателства. Параолимпиецът Михаил Христов и Слави Бинев
Кабинетите на джипитата окупирани от пациенти по средата на празниците. На живо: Как да се лекуваме правилно?
Как живеят и растат слънчевите деца? Вдъхновяващата история на момиче със Синдрома на Даун
На живо: Как в Разлог се подготвят за традиционния кукерски фестивал?


description: Лидерът на партията Корнелия Нинова покани напусналите партията да се върнат

title: БСП решава как ще издига депутати на следващите избори

maintext:
В централата на БСП на „Позитано” 20 днес се провежда пленум, на които партийното ръководство трябва да реши как ще издига депутати на следващите парламентарни избори.
Вече се стигна до обвинения в лов на вещици и елиминиране на неудобните. Старите кадри на партията са против идеята всеки да може да е депутат само три мандата.
Това ще доведе до отпадане от листите на половината сегашната парламентарна група на БСП.
Лидерът на партията Корнелия Нинова призова всички социалисти, напуснали БСП, да се върнат в партията.
На днешното заседание трябва да се реши и кой ще оглави предизборния щаб на партията.
Ново правителство на Бойко Борисов, Реформаторския блок и патриотите е обречено още преди да бъде създадено, то не може да има дълъг живот, обяви Нинова.
Ако се състави това правителство, то няма да е по волята на българския народ, който каза "не" на управлението на Бойко Борисов, то ще е отново по волята на чужди господари и отново срещу националния интерес, допълни тя.
"Народът ги изгони през вратата, сега те се опитват да влязат през прозореца. И уж това се прави, за да отговорят на референдума и да се въведе мажоритарния вот. Лъжат, хора, не им вярвайте, те няма да направят това", коментира още лидерът на БСП.


description: Тази вечер бяха доставени 10 фургона за хората, останали без домове

title: Пристигнаха фургоните за бедстващите в Хитрино (ВИДЕО)

maintext:
В село Хитрино, в което на 10 декември се взриви част от влакова композиция, пристигнаха фургоните за бедстващите семейства.
Сборни екипи от цяла България транспортират подвижните къщи за хората от селото, които останаха без домове след трагичния инцидент.
Общо 10 фургона бяха доставени тази вече.


description: 40-годишен български охранител преби млад мъж пред бар, защото изритал бутилка към вратата на заведението

title: Ново нападение на българин в чужбина

maintext:
40-годишен българин беше арестуван в испанския град Мурсия, след като се преби посетител на бара, чийто охранител бил.
В резултат на нападението 28-годишният Андрес Мартинес е с черепно-мозъчна фрактура, в кома и с опасност за живота.
Нападателят от берлинското метро е българин
Мъжът се е укрил у нас, подготвят екстрадирането му
Инцидентът е станал в неделя.
Според роднините на пострадалия Андрес излязъл със свои приятели от заведението, за да пуши. Като се прибирал към бара, изритал пластмасова бутилка към вратата и това станало причина за агресията на българския охранител.
Нападението е било записано на видео, което се появи в социалните мрежи.
Кадрите съдържат сцени с насилие:
Agresión a un joven anoche en Murcia , portero de Luminata y 609. DETESTABLE pic.twitter.com/4vbxb6jOfX — Faction (@Fanisfaction) December 12, 2016
Българинът – Христо И. К., е задържан заедно със свой алжирски колега. Алжирецът обаче е освободен под гаранция, а съдия е наредил българинът да остане в ареста, тъй като има възможност да се укрие.
Първоначално Христо отричал, че е участвал в нападението, но на кадрите от видеото много ясно се вижда, че именно той нанася удара. Освен това е бил разпознат от приятелите на Андрес и другите охранители. Също така се вижда, че преди удара не е имало конфликт между жертвата, приятелите му и охраната.
Пред испанското издание „Вердад“ българинът заявява, че не е ударил умишлено нито преднамерено Андрес. „Уплаших се, избягах и сам се предадох в полицейското управление на Сан Андрес“, заявява сънародникът ни.
Той може да бъде обвинен в опит за убийство или нанасяне на телесна повреда. Ако бъде признат за виновен, го заплашва наказание от 5 до 12 години затвор.


description: Акаунтът @BBCNewsUKI, от който съобщението е публикувано, вече е изтрит.

title: Фалшив туитър профил на Би Би Си съобщи, че английската кралица е починала

maintext:
Фалшив профил на Би Би Си съобщи в „Туитър”, че английската кралица Елизабет II е починала.
Акаунтът @BBCNewsUKI, от който невярното съобщение е публикувано, е изтрит. Преди това обаче то е споделено повече от 200 пъти и предизвика множество реакции в социалната мрежа.
Английският таблоид „Дейли мирър” съобщи, че слуховете са грешни и че туитър профилът е фалшив.
The Queen is NOT dead: False rumours of monarch's demise spread across Twitter sparked by fake BBC account https://t.co/q3dGlO70f3 pic.twitter.com/NFDav3iOIy — Daily Mirror (@DailyMirror) 29 декември 2016 г.
Сред измамените бяха и някои известни личности, журналисти и дори френският посланик в САЩ Жерар Аро, който също сподели новината преди да осъзнае, че е лъжа.
Потребителят @thefilmcynic пък пише, че е попаднал на новината за смъртта на кралица Елизабет, но не би се учудил, ако и това се случи през тази година, визирайки световноизвестните личности, които загубиха живота си.


title: Двама души са арестувани по подозрение, че са подготвяли атентат в германски търговски център

maintext:
Двама души са арестувани в германския град Дуисбург по подозрение, че са подготвяли терористично нападение.
Заподозрените са двама братя от Косово на 28 и 31 години и според властите те са планирали атентат в търговски център в Оберхаузен.
Полицията разследва до какъв етап на подготовка за нападение са достигнали и дали са замесени повече хора. В района на търговския център и прилежащия към него коледен базар мерките за сигурност са засилени, съобщиха властите.
За сега не се уточнява има ли връзка между предотвратеното нападение и атентата с камион на коледния базар в Берлин в понеделник, при който загинаха 12 души.
Братята на заподозрения за атентата в Берлин: Беше нормален, в затвора се промени напълно
Анис Амри е бил осъден на четири години затвор в Италия, където отишъл след Арабската пролет; после трябвало да бъде екстрадиран в родината си, но това не се случило
Междувременно стана, че една от загиналите е чехкиня, която живеела и работела в Германия. Досега се знае още, че сред жертвите има италианка и израелка, двама германци и шофьорът, който е поляк. Заподозреният за атентата все още се издирва.


description: Слабо затопляне

title: Слънчево време през почивните дни

maintext:
В следобедните часове облачността над страната ще бъде разкъсана, предимно значителна. На отделни места ще продължи да превалява слаб сняг. В източните райони ще духа умерен и силен североизточен вятър.
Максималните температури ще са между минус 2° и 6°. Още привечер облачността ще започне да намалява. През нощта и вятърът ще стихне и сутринта ще е студено с минимални температури в повечето райони между минус 10° и минус 5°, в София - около минус 9°
Утре ще бъде предимно слънчево. През деня ще се появи слаб западен вятър. Максималните температури ще бъдат между 1° и 6°. Вечерта от север облачността ще започне да се увеличава, но ще остане без валеж.
В неделя и понеделник времето ще е предимно слънчево. По-значителни увеличения на облачността ще има през първия ден над югоизточната част от страната. Вероятността за валежи е малка. Температурите слабо ще се повишат. През нощта срещу вторник ще се заоблачи и във вторник от юг ще завали сняг. В сряда облачността ще се задържи значителна, ще има и слаби превалявания - в Северна България и планинските райони - предимно от сняг, в Южна България и по Черноморието - от дъжд.


description: Според него до изборите няма време за създаване на нови партии

title: Трайчо Трайков: Правителство на реформаторите би било като заложник

maintext:
Смятам, че усилие на Реформаторския блок (РБ) да състави кабинет е обречено, най-вече защото такова правителство би било заложник, който може да бъде разстрелян във всеки момент и не виждам какво полезно би могло да свърши.
Това коментира Трайчо Трайков в предаването „Тази сутрин“ по bTV.
Петър Москов: РБ няма да участва с политически лица в евентуален бъдещ кабинет
Вземането на мандат, ако той бъде връчен от президента Росен Плевнелиев, е носителство на възможност, разясни здравният министър в оставка
Кабинет, който не се основава на реална подкрепа на избирателите, вкарали определен брой народни избиратели в парламента, които да го излъчат, би бил много по-слаб, смята Трайков.
Реформаторският блок започна консултации за нов кабинет
Днес те се срещнаха с ГЕРБ
Според него е неминуемо да има проект в дясно, който да обедини наново партиите, „защото отделно нито една малка формация не може да бъде припозната от голям брой хора“. До предсрочните парламентарни избори обаче няма време за създаването на нови партии, каза той, като уточни, че това „не означава, че повтаряме РБ“.
Като политическа биография Реформаторският блок свърши дори повече, отколкото се очакваше от него във всеки момент от съществуването му. „Той беше на дръвника много пъти, а успяваше да избяга“, каза гостът.
Запитан дали му е предлагано да бъде служебен премиер или да участва в някакъв кабинет, той отговори, че през политическата му кариера са му предлагали много неща – и сериозни, и смешни и абсурдни.
Петър Москов: Отиваме на избори само ако всички възможности са изчерпани
„В разговори за бъдещо мнозинство можем да влезем само след фактическо връчване на мандат на следващата политическа сила след БСП”, каза той
Според госта новоизбраният президент Румен Радев би трябвало да вземе по-активно участие в политическия живот, макар де юре да ме му се налага. „Той трябва да заяви присъствие, участие и мнение“.
Самият Трайков, както хората, с които припознава определен тип политическо поведение и принципи, ще продължим да търси политическо представителство, но „трябва да бъде намерен най-подходящият момент и форма“.


description: Според говорители на бъдещия президент с помощта на умели юристи ще бъдат премахнати и указите, които не подлежат на преразглеждане или анулиране

title: Доналд Тръмп ще отмени до 70% от указите на Барак Обама

maintext:
Новоизбраният американски президент Доналд Тръмп ще отмени до 70% от указите на своя предшественик Барак Обама, след като встъпи в длъжност на 20 януари, съобщи сътрудник на милиардера.
„Президентът Обама започва да разбира, че наследството му започва да се свива като надуваема кукла, въздухът от която изтича”, заяви Нют Гинрич, който е един от основните сътрудници на Тръмп.
По думите му с помощта на умели юристи, бъдещият американски президент ще успее да постигне отмяна или забавяне на влизането в сила дори на тези укази на Обама, които не подлежат на преразглеждане или анулиране.
Междувременно новоназначеният директор на комуникациите на Белия дом Джейсън Милър реши, че се отказва от поста си, за да посвети повече време на семейството си.
Вместо него на позицията ще бъде назначен Шон Спайсър, един от сегашните говорители на Тръмп.


title: Студентите празнуват 8 декември

maintext:
На студентския празник 8 декември 10 хил. учащи са запазили места в хотелите само в Банско. Младежите очакват празничната вечер с нетърпение и си пожелават приятно и разумно празнуване. В курорта те ще платят от 90 до 150 лв. за куверт.
Студентският празник 8 декември се отбелязва за първи път през 1903 г., като празник на единствения тогава в Княжество България университет - Висшето училище.
Честването е на 8 декември - в Деня на Свети Седмочисленици (на 25 ноември по стар стил) - един от които е и Свети Климент Охридски. Празнуването е отменено след 1944 г. и датата е заменена със 17 ноември - Международен ден на студентската солидарност. През 1962 г. празникът на университета отново е възстановен на 8 декември. В продължение на годините се чества от студентите в цялата страна като студентски празник.
На 28 октомври 1994 г. Съветът на ректорите на висшите училища обяви 8 декември за неучебен ден и за празник на българските студенти.


description: До процес ще се стигне, категорична е говорителката на прокуратурата

title: Румяна Арнаудова: Днес ще стане ясна скоростта на локомотивите, предизвикали трагедията в Хитрино

maintext:
Днес ще бъдат разчетени измервателните уреди за скоростта, иззети от двата локомотива, причинили вчера трагедията в село Хитрино. Това съобщи в предаването „Тази неделя” говорителят на прокуратурата Румяна Арнаудова.
Тя припомни, че след инцидента в селото, при който загинаха 7 души, а близо 30 са ранени, на място са изпратени трима прокурори от Шумен и петима следователи. Те са направили оглед на мястото и са разпитали свидетели, включително и тримата машинисти на двата локомотива от влаковата композиция, която се взриви.
До края на днешния ден ще бъдат направени допълнителни огледи на местопроизшествието, на влаковата композиция и на гаровото помещение, в което се намира важна за разследването апаратура.
Предстоят още разпити на свидетели на инцидента, както и на пострадалите. Първоначалните данни сочат, че влакът е излязъл от релсите заради скъсване между пети и шести вагон.
Нарушаване на правилата за движение е основната версия за трагедията в Хитрино
Скъсала се е връзката между петата и шестата цистерна, съобщиха за bTV от прокуратурата
Работното обвинение за трагедията на този етап е нарушаване на правилата за движение и причиняване на смърт на повече от едно лице по непредпазливост, както и имуществени вреди.
Арнаудова е категорична, че до съдебен процес ще се стигне, но уточни, че предстои много работа по разследването. За причиняване на смърт по непредпазливост в наказателния кодекс са предвидени от 5 до 20 години затвор, уточни тя.


description: Всяко село, което има гара, на практика е изложено на риск

title: Влаковe с опасни товари минават през големите градове у нас

maintext:
Влакови композиции с опасни товари минават не само през Хитрино, а и през стотици населени места. Чист късмет е, че до момента не се е случило бедствие като това в Хитрино.
Враца, Костинброд, Перник, София, Димитровград, Бургас, Варна, Русе са част от градовете, през които минават опасни влакови композиции. А по жп линиите всяко село, което има и гара, на практика е изложено на риск.
В Костинброд например преди няколко месеца стана катастрофа - за късмет в посока Петърч, където няма къщи, докато линията край Костинброд е само на метри от първите домове.
Съвсем като в Хитрино, жп линията разсича на две пловдивското село Труд. Първите къщи са на 30-тина метра. От там редовно минават товарни композиции. Костадин Нанков е работил пет години в железниците и живее до линиите.
Казва, че машинистите карат с доста висока скорост. Обикновено цистерните превозват сярна киселина.
В Искърското дефиле по направлението София-Мездра ситуацията е подобна.
Железница е изградена в края на 19 век. За нея е писал и Алеко Константинов. Местните са по-спокойни, защото едната линия е напълно реновирана.
Гарата в Димитровград е в самия център на града и дневно посреща 50 влака.
Иван живее на метри от последния коловоз и ни показа наскоро ремонтиран участък, в чието качество се съмнява.
От железниците обаче контрират, че високоскоростното трасе, което е част от международен коридор е напълно модернизирано с европейски пари и е безопасно.
„Модернизацията на тази линия включва допълнително изграждане на нови релси тип 60, от по- висок тип релси, скоростта на движението на влаковете в отклонителни коловози се увеличава до 100 километра”, обясни Генчо Козарев, началник на Регионален център към НКЖ.


description: Това са предпазни мярки след посегателствата в новогодишната нощ в Германия миналата година

title: Полицията ще раздаде джобни аларми на жените, празнуващи Нова година в центъра на Виена

maintext:
Австрийските власти съобщиха, че полицията ще раздава джобни аларми на жените, които празнуват настъпването на новата година в центъра на Виена, като предпазна мярка след посегателствата в новогодишната нощ в Германия миналата година, предаде Асошиейтед прес.
Говорител на вътрешното министерство каза, че полицията ще предоставя устройствата на входните точки на т.нар. "Силвестерпфад" - лъкатушещо трасе в центъра на столицата, по което има множество атракции, музикални и други прояви, посещавани от стотици хиляди хора.
Алармите, които струват по 3,5 евро, но ще се раздават безплатно, надават пронизителен писък при активиране, за да накарат евентуалния нападател да избяга, посочи министерският говорител, цитиран от Франс прес.
Десетки жени в германския град Кьолн съобщиха, че в новогодишната нощ миналата година са били ограбени или опипвани от групи чужденци.
Започна първият процес за новогодишните нападения в Кьолн
В Дюселдорф пред съда се изправи един от нападателите на жени
От подобни посегателства се оплакаха жени и от други германски градове. Няколко такива случая бяха регистрирани и в Австрия.


description: Приятели и близки на двойката организират изложба, средствата от които ще бъдат дадени за лечението на млада майка от Генерал Тошево

title: Трагично загинали младоженци спасяват онкоболна жена

maintext:
Близки и приятели на трагично загинали младоженци организираха благотворителна изложба, средствата от която ще бъдат дарени за лечението на 23-годишна онкоболна жена.
Нели, Емо и тяхното неродено дете загиват в края на октомври, само два месеца след сватбата им. Задушават се със серен диоксид, отделен от домашно произведени екобрикети, докато са на почивка в къща в село Хотница.
Идеята за изложбата се ражда от добрината и милосърдието на двамата. Сега, със съдействието на приятелите им, те ще помогнат още веднъж.
„Бяха много скромни и обичаха да помагат. Дори за тяхната сватба, вместо цветя, искаха детски книжки, които после разпределиха на няколко семейства в затруднения“, разказа Теменуга Хачикян.
А защо изложба? Нели била влюбена във фотографията, но, водена от скромност, отказвала да покаже снимките си пред публиката.
„Обичаше да снима любовта. Резултатите от нея“, каза Мария Петрова.
Средствата ще бъдат преведени на 23-годишната Ина от Генерал Тошево. Тя се бори с рак на гърлото, а от месец е майка.
„Надявам се наистина да успеем да съберем средства за Ина и да помогнем да я спасим, за да може тя да гледа своето дете. Нели беше бременна също, когато това се случи, тя много искаше да има дете“, добави Петрова.
До момента от изложбата са събрани над 1500 лева.


description: Непълнолетните се научили как да сглобяват взривни устройства от интернет

title: Белгийската полиция задържа десетина момчета, готвили атентат

maintext:
Полицията в Белгия е задържала десетина момчета под 18-годишна възраст, които са подготвяли терористично нападение в страната. Съобщението направи федералната прокуратура.
В момента децата се намират в специализирани институции, тъй като са непълнолетни и не могат да бъдат държани в арест или затвор.
Те се научили как да сглобяват взривни устройства от интернет.
Целта им е била коледен базар.
Акцията беше предшествана от арест на 12-годишен в Германия, чиято бомба също на празничен базар, за щастие, не избухна.


description: Историите, които репортерът на „Тази сутрин” разказа през 2016 г., предизвикаха множество реакции, промени и уволнения

title: Репортерите на „Тази сутрин“: Най-доброто от разследванията на Стоян Георгиев

maintext:
Историите, които репортерът на „Тази сутрин” Стоян Георгиев разказа през 2016 г., предизвикаха множество реакции от страна на българските институции, промени и уволнения.
Една от тях беше тази за скандалните разкрития за канал, който се занимава с търговия на шофьорски книжки. Той показа на зрителите на bTV как хора, които не могат да четат и пишат, получават документи за шофиране.
Друга беше история, която Стоян Георгиев разказа, беше за имотните измами в София. Той разкри как по шокиращо лесен начин чрез фалшификация се присвояват общински терени.


description: На трапезата се слагат поне 7 постни ястия

title: В очакване на Христовото рождение: Какво повеляват традициите на Бъдни вечер

maintext:
Днес се празнува един от най-светлите християнски празници - Бъдни вечер. Той се чества семейно от всички християни. Семейството се събира в очакване на раждането на Божия син - Исус Христос.
Празникът Бъдни вечер е посветен на дома, на огнището, но и на починалите предци - родственици, които също се смятат за част от семейството.
На Бъдни вечер е началото на празненството, възславящо Христовото рождение.
Християнският празник, който предшества раждането на Христос, българите наричат още "Малка Коледа", "Суха Коледа", "Детешка Коледа" или по-рядко - "Мали Божич" и "Крачун".
Празничната трапеза включва обреден хляб, наречен "Боговица", "Богова пита", "Божичник", "вечерник", "светец" или "харман". Той е замесен с "мълчана вода" от момата или от млада булка, като брашното е пресято през три сита. От тесто върху хляба се оформят изображения на нивата и на домашните животни. Освен този хляб, момата носи и "вит-превит кравай", който е предназначен за коледарите.
Върху трапезата се нареждат нечетен брой ястия - 7, 9 или 11. Сред тях са пълнени чушки с ориз, сарми, боб, леща, варено жито, баница с тиква, ошав. Според традицията, колкото повече са ястията, толкова по-богата ще е годината.
Вечерята започва с прекадяването на трапезата, стаите, оборите и градината, за да се прогонят злите духове. След четене на молитвата стопанинът разчупва питата с парата и първото парче от нея се оставя пред иконата за Бога, второто е за къщата, а останалите се разпределят на всеки член от семейството. Вярва се, че на когото се падне парата, той ще има най-голям късмет през годината. Обичаят повелява по време на яденето да не се става.
Трапезата не се прибира, защото се вярва, че починалите идват да вечерят и да се погрижат за благополучието на живите.
Под трапезата стопанката слага слама, която се асоциира със сламата в яслата на новородения Христос. Тази слама не се изхвърля. Тя се поставя в градините или под плодните дръвчета, за да раждат повече. Не се изхвърля и пепелта от бъдника. Обикновено стопаните я пръскат в нивите и лозята - за плодородие. От нея слагат и в семето за посев. С тази пепел се лекуват и някои заболявания.
Днешната коледна елха замества бъдника - пън от плодовито дърво, който горял цяла нощ на 24 срещу 25 декември в огнището, за да се помогне на раждането на новото слънце, на новия Бог, да му даде енергия и светлина. Елхата със запалените свещи символизира този обред. Основните цветове на украсата й са червено, жълто, златно - цветовете на слънцето и на огъня, а запалените свещи са като искрици от горящия бъдник.
На Бъдни вечер завършват и 40-дневните Коледни пости или Рождественски пости.


description: Ралф Кларк получи присъда от 13 години

title: Британски съд прати в затвора 101-годишен педофил

maintext:
Съд във Великобритания постанови наказание от 13 години затвор на 101-годишен педофил, предаде Ройтерс.
Ралф Кларк от Бирмингам беше признат за виновен за 21 сексуални посегателства над две сестри и брат им. През 70-те и 80-те години Кларк неведнъж насили момчетата, а преди това нападал и брата и опитал да насили и него.
Двете сестри, които по време на посегателствата са били на 4 и 13 години, се свързали с полицията, след като видели във „Фейсбук“ поздравления за стотния рожден ден на Кларк.
Мъжът, който е пенсиониран шофьор на камион, отрече да е насилвал сестрите и ги обвини в лъжа. Той призна единствено за сексуално посегателство над брат им.
Кларк стана най-възрастният осъден в британската правна история. Според прокурорите обаче престъплението му е толкова сериозно, че той трябва да си понесе наказанието, независимо от възрастта му.


description: По друг обект на НДП беше открит огън

title: Тълпа разби офис на прокюрдска партия в Турция

maintext:
Взрив избухна в офиса на прокюрдската Народна демократична партия (НДП) след нападение и предизвикан пожар, съобщи новинарският портал "Хаберлер", цитиран от БГНЕС.
Няма загинали и пострадали.
Офисът на партията, който се намира в търговски център, бил атакуван от група агресивни младежи, които неутрализирали охраната и започнали да трошат мебелите и прозорците. Те предизвикали пожар в офиса, но после били изтласкани навън от пристигналите на място полицаи.
HDP Office in Bagcilar of Istanbul was attacked by a mob tonight pic.twitter.com/g1vfqeaKBF — Mutlu Civiroglu (@mutludc) December 18, 2016
Малко след това в обекта е избухнала газова бутилка, заради която се е наложила намесата на огнеборци.
Взрив на автобус с турски военни взе 13 жертви, десетки са ранените
Атентатът, извършен с кола бомба, става седмица след двойното терористично нападение на истанбулски стадион
Междувременно в провинция Коджаели неизвестни откриха огън срещу местния офис на същата партия. В помещението не е имало никой, но са нанесени материални щети.
Коментарите в социалните мрежи са, че атаките са отговор на кюрдските атентати в Истанбул и Кайсери, при които загинаха десетки военни и полицаи.


title: Реформаторите с последния шанс за правителство

maintext:
Заради трагедията в шуменското село и вчерашния ден на траур, президентът Росен Плевнелиев отложи за днес връчването на мандат за съставяне на правителство на Реформаторския блок.
Те ще получат третият и последен проучвателен мандат. Преди това държавният глава предложи кабинет на ГЕРБ и БСП, но те отказаха възможността.
Още миналата седмица стана ясно, че партиите в самия Реформаторския блок не са на едно мнение дали трябва да върнат мандата или да се направи опит за кабинет в рамките на действащото 43-ото Народно събрание.
Разговорите и срещите, които Реформаторите проведоха досега не дават сигнали, че в рамките на този парламент може да има стабилно мнозинство.


description: Скандинавската страна организира среща на Арктическия съвет

title: Финландия се надява да събере Путин и Тръмп догодина

maintext:
Правителството на Финландия се надява през 2017 г. в страната да се състои среща между руския президент Владимир Путин и новоизбрания президент на САЩ Доналд Тръмп, съобщи телевизионната компания ЮЛЕ, цитирана от ТАСС.
Властите на Финландия смятат да поканят Путин и Тръмп, който през януари ще встъпи в длъжност, да участват в срещата на върха на Арктическия съвет, който ще се председателства от скандинавската страна в периода 2017-2019 г.
Засега не е определена дата за форума.
През 2017 г. се отбелязва 100-годишнината от независимостта на Финландия.
В Арктическия съвет членуват страните от Северна Европа, Русия, САЩ и Канада.


description: Ще бъде предложена промяна в Гражданско-процесуалния кодекс, според която при сделки си имоти задължително да се изисква пълна проверка за наличие на държавна или общинска собственост

title: Новият кмет на „Младост“: Имаме съмнения и за други измами с имоти

maintext:
Накарала съм всички общински имоти да се актуват. Ще разгледаме всички поземлени имоти. Имаме съмнения, че схемата за придобиване на общински земи, разкрита от bTV, е приложена и за други терени.
Това каза новият кмет на район „Младост“ Десислава Иванчева в предаването „Тази сутрин“ по bTV.
От два дни събираме необходимите документи и ще заведем дело за възвръщане на земите, каза Иванчева. Според нея има шанс те да бъдат възстановени, тъй като общината е истинският собственик, а всичко останало е направено с фалшиви документи.
Същевременно един от имотите вече има издадена виза за строеж. Иванчева обаче увери, че ще направи всичко възможно той да бъде спрян докато има решение на съда.
Кметът на район „Младост”: Благодаря на bTV за разследването
Стоян Георгиев показа как апетитни имоти в София, чиято стойност е милиони левове, са станали от общински частни – при това без общината да разбере
Вчера ви показахме разследването на Стоян Георгиев, което разкри, че общински имоти са станали частни без общината дори да разбере. Схемата се използва основно за имоти, които не са актувани. Те се полагат по закон на общината, предимно са в предрегулация, но нямат акт, т.е. явяват се като бели петна.
Схемата е следната:
Подставено лице купува имот предполагаемо наследство от човек с нисък социален статус. Фабрикува се реституция, документите за която се представят на нотариус. Той създава констативен акт, на чиято база се вадят документи (скици) от Агенцията по кадастър. Заедно с тези скици се прави нов нотариален акт, теренът се препродава и вече чист попада в бизнесмени, които пък го продават на инвеститори.
Разследване на bTV: Как общински имоти за милиони стават частни, а общината не знае
Оказва се, че няма кой да гарантира законността на „реституцията” на апетитни имоти в София, макар скандалната схема да е съшита с бели конци
Припомнете си разследването: Оказа се, че нито Агенцията по кадастъра, нито нотариусите са длъжни да проверяват истинността на документите.
След излъчването на разследването Министерството на регионалното развитие и благоустройството (МРРБ) изпрати обяснение, според което Агенцията по кадастъра има задължение единствено да регистрира данни, а не да проверяват истинността на документите.
Вижте повече във видеото:
Според Орлин Иванов, председател на Постоянна комисия по местно самоуправление и нормативна уредба, въпреки че не са задължени по закон, почти всички нотариуси изискват удостоверение, че даден имот не е общински или държавен, преди да изповядат сделка. Това обаче е „въпрос на вътрешно убеждение, след като в закона няма конкретен текст“.
Странно и нелогично е 2016 г. да имаме пик в реституциите. Ясно е, че за толкова години хората, които са имали реституционни права, са ги предявили. Когато някой да се сети да реституира имоти за по 300 евро/м, това трябва да е сериозна сигнална лампичка в главата на всяко длъжностно лице по веригата, което е свързано с изповядване, съставяне на констативен нотариален акт, агенцията по кадастъра и т.н., коментира той.
Разследване на bTV: И имоти на МО са присвоени по схемата с реституцията на терени
Те се намират в кв. „Полигона“, отново в район „Младост“
„Тъй като започваме да виждаме системност в тези „сделки“, може би е добре да се направи малка поправка в Гражданско-процесуалния кодекс, в члена, който третира издаването на т. нар. констативни нотариални актове. Просто задължително да се изисква пълна проверка за наличие на държавна или общинска собственост. При всички положения, чрез кмета на София, ще говорим с депутатите за такава промяна“, каза Иванов.
Вижте целия разговор във видеото:
Същевременно Софийската районна прокуратура (СРП) се самосезира след репортажа на bTV. Говорителят ѝ Невена Зартова каза в предаването, че по случая е постановено извършването на проверка. Ще бъдат проверени всички относими документи, включително съставянето и използването на решения на поземлената комисия и тези, свързани с изповядването на сделките по прехвърляне на имотите.
Проверяващият прокурор ще прецени дали има достатъчно данни за извършване на престъпление от общ характер и по кой текст от Наказателния кодекс.


description: Трагедията се размина буквално на косъм

title: Джип се заби в магазин в столицата

maintext:
Джип едва не премаза няколко души, след като се вряза в столичен магазин в района на Сточна гара.
Кадри от инцидента бяха запечатани от охранителна камера и публикувани в социалната мрежа, където породиха силен отзвук. На тях ясно се вижда как автомобилът поднася и се забива във витрина, като минава на сантиметри от хората, стоящи отпред.
Собственикът на магазина - Кристиян Иванов коментира пред bTV, че продавачът също се е спасил на косъм, защото секунди преди сблъсъка се преместил от щанда, където продава.


description: Мария Бояджийска се оттегля дни след инцидент в Завода за третиране на отпадъци

title: Зам.-кмет на София подаде оставка

maintext:
Заместник-кметът по екология на Столичната община Мария Бояджийска е подала оставка, съобщи БТА, като се позова на информация от Столичната община.
Преди дни директорът на Завода за третиране на отпадъци Николай Савов беше освободен от длъжност заради инцидент с общ работник, в следствие на който той е починал, припомня агенцията.
Кметът Йорданка Фандъкова съобщи вчера, че очаква от ресорния зам.-кмет Мария Бояджийска доклад за инцидента.
Фандъкова няма да приеме оставката на заместника си заради кучетата
Именно Мария Бояджийска прелагала строги мерки за решаване на проблема
През 2012 г. тя отново подаде оставка, след като глутница кучета нахапаха професор до смърт. Тогава тя не беше приета. По време на предизборната кампания преди година, Бояджийска беше и.д. кмет, докато Фандъкова се бореше за нов мандат.